Carl Vang Petersen
Carl Vang Petersen er en dansk grafisk designer. Han blev født i Kerteminde og udlært som malersvend i 1947 med videre studier i årene 1948-1951 ved Odense Malerskole og 1957-1959 ved Den Grafiske Højskole. I perioden 1960-1978 var han ansat som grafiker på forlaget Fremad og var siden freelancegrafiker.
Med sit sikre grafiske talent har Carl Vang Petersen gennem årene sat et fornemt og personligt præg på dansk typografi og bogomslag, ligesom både Post Danmark (i dag Post Nord) og mange museer har høstet anerkendelse for henholdsvis hans frimærkedesign og for hans mange kalligrafiske plakater og brochurer. I 1987 modtog Carl Vang Petersen Forening for Boghaandværks fornemme Diplom for Godt Bogarbejde.
Carl Vang Petersen har i en årrække været både formand for Københavnsafdelingen af Forening for Boghaandværk og medlem af foreningens Komité for Årets Bedste Bogarbejde. 